西山詩和者三十餘人再用前韵爲謝
作者：蘇軾
朝代：宋

paragraphs: 朱顔發過如春醅，胸中梨棗初未栽。
丹砂未易掃白髮，赤松却欲參黄梅。
寒溪本自遠公社，白蓮翠竹依崔嵬。
當時石泉照金瑞，神光夜發如五臺。
飲泉鑑面得真意，坐視萬物皆浮埃。
欲收暮景返田里，遠泝江水窮離堆。
還朝豈獨羞老病，自歎才盡傾空罍。
諸公渠渠若夏屋，吞吐風月清隅隈。
我如廢井久不食，古甃缺落生陰苔。
數詩往復相感發，汲新除舊寒光開。
遥知二月春江闊，雪浪倒卷雲峰摧。
石中無聲水亦靜，云何解轉空山雷。
欲就諸公評此語，要識憂喜何從來。
願求南宗一勺水，往與屈賈湔餘哀。